text: Lun og blæsende uge venter op til nytåret
  25 december 2017 kl. 07.18
  1. juledag og det meste af ugen op til nytår kommer til at ligne weekenden med vådt og blæsende vejr, mens det fortsætter med at være lunt.
  Ugen bliver blæsende og våd, og de næste dage lægger temperaturerne sig mellem seks og ni grader. I løbet af ugen daler temperaturen lidt, lyder vejrprognosen, og fra natten til torsdag kommer temperaturen om natten ned omkring frysepunktet.
  Blæsten vil tage til, og på 2. juledag, der traditionelt er den store hjemrejsedag, vil det grå vejr uden sne og frost give gode forhold for juletrafikken.
  Dog kan vinden muligvis påvirke enkelte broer og færger ifølge DMI, som derfor opfordrer til, at man holder sig opdateret om vejrsituationen inden hjemturen.
  